Արկադի Ահարոնյան

Արկադի Գևորգի Ահարոնյան (), հայ գյուղատնտես-մոլախոտաբան։ Գյուղատնտեսական գիտությունների դոկտոր (1984): ՀԳԳԱ թղթակից անդամ (1999), Միջազգային տեղեկատվական, Միջազգային էկոլոգիայի ակադեմիաների անդամ։ Ղեկավարել և կատարել է գիտահետազոտական թեմաներ ՌԴ, ՏՓՕ և հանրապետությունում բոլոր մշակաբույսերի վնասակար ֆլորայի դեմ պայքարի վերաբերյալ` առաջարկելով պայքարի նոր արդյունավետ տեխնոլոգիաներ։

Կենսագրություն 
Արկադի Ահարոնյանը ծնվել է 1931 թվականի ապրիլի 20-ին, Մալև գյուղում (այժմ՝ գյուղ Ալվանք՝ Հայաստանի Սյունիքի մարզում)։ 1956 թվականին ավարտել է Հայկական գյուղատնտեսական ինստիտուտը։ 1956-1958 թվականներին եղել է Մեղրու շրջանի Շվանիձորի կոլտնտեսության գլխավոր գյուղատնտեսը։ 1958 թվականին ավարտել է Լենինգրադի համամիութենական բույսերի պաշտպանության ինստիտուտը՝ «Բույսերի պաշտպանություն» մասնագիտությամբ։ 1959 թվականին եղել է ՀՀ ԳՆ Երկրագործության գիտահետազոտական ինստիտուտի բույսերի պաշտպանության բաժնում լաբորանտ, հետազոտող գյուղատնտես, 1960 թվականին՝ ՀՀ ԳՆ Երկրագործության գիտահետազոտական ինստիտուտի բույսերի պաշտպանության բաժնի կրտսեր գիտաշխատող։ 1966 թվականին ավարտել է ՀՀ ԳՆ բույսերի պաշտպանության գիտահետազոտական ինստիտուտի ասպիրանտուրան։ 1968-1998 թվականներին աշխատել է Բույսերի պաշտպանության գիտահետազոտական ինստիտուտում։ 1978-1984 թվականներին եղել է մոլախոտաբանության լաբորատորիայի վարիչ, 1980-1992 թվականներին միաժամանակ դասավանդել է Հայկական գյուղատնտեսական ինստիտուտում, Հայկական պետական մանկավարժական ինստիտուտում։ 1998 թվականին եղել է Երկրագործության և բույսերի պաշտպանության կենտրոնի գլխավոր գիտաշխատող։ 1986-2016 թվականներին եղել է «Սննդամթերքի անվտանգության ոլորտի ռիսկերի գնահատման և վերլուծության գ/կ» ՊՈԱԿ-ի հերբալոգիայի բաժնի վարիչ։ 1996-1998 թվականներին զուգահեռաբար աշխատել է Գյուղատնտեսության նախարարությունում որպես ուսումնամեթոդական կենտրոնի փոխտնօրեն, 2018 թվականին՝ «Սննդամթերքի անվտանգության ոլորտի ռիսկերի գնահատման և վերլուծության գ/կ» ՊՈԱԿի հերբալոգիայի բաժնի գլխավոր գիտաշխատող։ Համատեղության կարգով միաժամանակ դասավանդել է ՀԱԱՀ-ի երկրագործության ամբիոնում, Երևանի մանկավարժական ինստիտուտի կենսաբանության ամբիոնում, ՀՀ ԳՆ կադրերի վերապատրաստման բարձրագույն դպրոցում։

Աշխատանքները վերաբերում են ՀՀ տարբեր հողակլիմայական պայմաններում տարածված ցանքերի մոլախոտերի և դրանց դեմ պայքարի միջոցների մշակման հարցերին։
Եղել է դոկտորական և թեկնածուական ատենախոսությունների ղեկավար։ Հրատարակել է գիտական հոդվածներ, գրքեր։

Անդամակցություն 
 ՌԴ Լենինի անվան ԳԳ ակադեմիայի Մոլախոտերի դեմ պայքարի կոորդինացիոն խորհրդի անդամ (1975-2005)
 Էկոլոգիայի միջազգային ակադեմիայի անդամ (1996)
 Տեղեկագիտության միջազգային ակադեմիայի անդամ (1996)
 ՀՀ ԳԱԱ թղթակից անդամ (1999)
 ՀՀ կառավարությանը կից հանրային խորհրդի մշտական հանձնաժողովի գյուղատնտեսության հարցերով անդամ (2018)

Պարգևներ 
 Գիտական գործունեության համար պարգևատրվել է ՀԱԱՀ-ի հուշամեդալով
 Գիտական նվաճումների և ներդրումների համար ՀՀ ԳՆ Ոսկե մեդալով և Արցախի Ոսկե մեդալով

Երկեր 
 Խաղողի այգիների մոլախոտերի ոչնչացումը հերբիցիդներով, Երևան, «Հայաստան», 1968 (համահեղինակ)։
 Եղեգի ոչնչացումը հերբիցիդներով։ Բույսերի պաշտպանության գիտահետազոտական ինստիտուտ, Երևան, «Հայաստան», 1979։
 Պայքար հացահատիկի ցանքի մոլախոտերի դեմ, Երևան, 2001 (համահեղինակ)։
 Պայքար մոլախոտերի դեմ եգիպտացորենի ցանքերում։ Գյուղատնտեսության նախարարություն, Երկրագործության և բույսերի պաշտպանության գիտական կենտրոն
 Երևան, «Հայաստան», 2005 (համահեղինակ)։
 Հերբոլոգիա։ Մոլախոտագիտություն և հերբիցիդաբանություն։ Երևան, «Նահապետ», 2015 (համահեղինակ)։
 Ռաունդապի օգտագործումը մոլախոտերի դեմ։ Երևան, Նահապետ, 2017, 18 էջ (համահեղինակ)։

Ծանոթագրություններ 

Հայ գյուղատնտեսներ
Հայ մոլախոտաբաններ
Գյուղատնտեսական գիտությունների դոկտորներ
ՀԱԱՀ շրջանավարտներ
ՀՀ ԳԱԱ թղթակից անդամներ